# Santes Henori

Oberennoù damheñvel pe handelvoù all zo ivez, gwelout Santez Henori.
| ◄ Ann ter Vari | Santes Henori | Santes Marc’harit ► |
Selaouet holl hag a klewfet Ur werz a zo newez zavet ; Ur werz a zo newez zavet, Da zantez Henori eo gret.
 Biskoaz hi zad n’euz hi anduret, Na klasket d’ez-hi mad ar-bed, Met hi chaseal ’maez he vro, Hag hi friva euz hi mado.
 Met allas ! klan ez eo chommet, Ha gwall-aozet gant ar c’hlenved ; Ma lar d’ez-han ar brofeted, Mar deen ur vron werc’h vo iac’het :
 Mar deen ur vron werc’h vo iac’het, Mar be digant un’ e verc’hed……
Ar roue a Vrest a lare Euz ar mintinn, un dez a oe :
 — Me ia da gaout ma merc’h-henan, Hounnes a garienn da gentan : — Demad d’ac’h-c’hui, ma merc’h-henan, C’hui eo a garienn da gentan.
 Me ’zo aozet gant ur c’hlenved, Ma lavar d’in ar brofeted M’am be ur vron werc’h, ’m be iac’het, Mar be digant nn’ ma merc’hed. —
 — A ze, m’ zad, n’ho sikourinn ket, Euz un dra-all na larann ket ; Euz un dra-all m’ho sikouro, Hep gwaska ma c’horf, na mado. —
 — Me ia d’ gaout m’ merc’h etre-hena, Hounnes a garienn ar muia : — Demad, ma merc’h etre-hena, C’hui eo a garien ar muia ;
 Me zo gwasket gant ur c’hlenved, Ma lavar d’in ar brofeted M’am be ur vron werc’h ’m be iec’hed, Mar be digant ’un ma merc’hed. —
— A ze, m’ zad, n’ho sikourinn ket, Euz un dra-all na larann ket ; Euz un dra-all m’ho sikouro, Hep gwaska ma c’horf, na mado. —
 — Me ia d’ gaout ma merc’h Henori, Biskoaz ’vat n’ ’m eus karet d’ez-hi ; Met hi chaseal ’meaz ma bro, Hag hi friva eus he mado. —
 Ar Roue a Vrest a lare, En ti Henori, p’ arrue : — Demad d’ac’h-c’hui, ma merc’h Doue, — — Ha d’ac’h iwe, ma zad roue ! —
 — Me ’zo gwasket gant ur c’hlenved, Hag a lar d’in ar brofeted M’am be ur vron werc’h ’m be iec’het, Ma ve digant un’ ma merc’hed. —
 — ’Nn aotro Doue da vo meulet, M’eo red d’ac’h, ma zad, ma c’havet ! It-c’hui war-benno ho taoulinn, Me ia d’ zibrenna ma feutrinn. —
 Vel m’oa hi feutrin dibrennet, He bron gant ’r serpant ’zo dantet ; He bron gant ’r serpant ’zo dantet, Ur griadenn a deuz leusket.
 Ema Henori ’n he gwele, Na gave den hi c’honzolje ; Na gave den hi c’honzolje, Met hi zad roue, hennes ’ree.
 — Tawet, Henori, n’oelet ket, Pa viot iac’h, viot dimet ; Pa viot iac’h, m’ho timezo D’ vraoa mab baron ’zo er vro. —
P’ oa dimezet hag eureujet, Bet un nebeud gant hi friet ; Bet un nebeud gant hi friet, He vamm ’n euz d’ez-han lavaret :
 Leall, ’me-z-hi, ma mab kloarek, Braoa ma touges ar bonnet ! Me ’m eus gwelt da vroeg er zolier Gant ur belek o trouk-ober ! —
 — Tawet, ma mamm, pec’hi a ret, Ur plac’h-a-feson am euz bet ;
Me ’m eus bet ur plac’h-a-feson, Hag hi c’har a greiz ma c’halon.
 Tawet, ma mamm, pec’hi a ret, Ma faotr ar gambr ho poa gwelet. — — Gant da baotr ar gambr na euz ket Soutanenn na bonnet belek. —
 — Ma oufenn ve gwir kement-ze, Oann et betek ma zad roue…… Demad d’ac’h-c’hui, ma zad roue. — — Ha d’ac’h iwe, ma mab Doue. —
 — Pe bunition ’zo dleet D’ur vroegig ’zo gwall eureujet ? — — Mar d’eo den-onest hi friet, Barn galet d’ez-hi ’vo roët :
 Barnet d’ar c’hleze pe d’ann tan, Pe d’ar groug, ’zo ’r maro buhan. — — ’Nn aotro Doue da vo meulet, Ho merc’h Henori ’c’h eus barnet ! —
 — Mar eo Henori ’m euz barnet, Ur varnik-all d’ez-hi ’vo gret : Gret ’vezo un donnel newe Da vont war-vor, en gward Doue ! —
Hi friet neuze a lare D’Henori, er ger p’arrue : — Henori, gwisket ho tillad, M’iefomp d’ar bal, da di ho tad.
 — Biskoas n’am euz bet refuset Mont lec’h m’ho pije d’in laret, Ispisial da di ma zad, Eno medi ma holl ebat :
 Demad d’ac’h-c’hui, ma zad roue ! — — Ha d’ac’h iwe, ma merc’h Doue. — — Penaos ez on bet d’ac’h manket, P’eo d’ar groug oc’h euz ma barnet ? —
 — Tawet, Henori, n’ oelet ket, Ur varn-all d’ac’h c’hoas a zo gret : Gret ’zo d’ac’h un donnel newe Da vont war-vor, en gward Doue. —
 N’oa ket ar ger peur-lavaret, Bars an donnel ez eo laket ; Bars an donnel ez eo laket, Ha war ar mor ez e leusket.
Et eo bars ann donnel newe, Leusket war-vor, en gward Doue…… Hag hi friet a c’houlenne Euz ar vartoloded, un de :
 — Martoloded, d’in-me laret, N’oc’h euz gwelet tonnel a-bed ? — — N’hor euz gwelet tonnel a-bed, Ann hini ’n euz kollet, klasket ;
 Met hini santes Henori, ’Zo diskennet en Hiberni ; ’Zo diskennet en Hiberni, Ni ia bemde d’hi zaludi.
 Bars en korfik hi inosant A zo diou rozenn ekselant ; A zo diou rozenn ekselant, Mar na ve roue, sur ’vo zant ! —
 — Ma fried paour, d’in lavaret, Ha ganin d’ar ger a teufet ? — — Biskoas n’am euz bet refuset Mont lec’h m’ho pije d’in laret.
 Ho mamm hi doa d’ac’h lavaret Penaos e oann groeg d’ur belek ; Penaos e oann groeg d’ur belek, Ar wirione brema ’welet. —
 — Ma friet paour, d’in lavaret, Pe boan d’ez-hi vezo roët ? Me am euz seitek mereri, Hag o c’harfe holl ho tewi ;
 Garfe ann tan en izellan, Kerkoulz evel en huëllan, Rag ma ’z on bet ken glac’haret, Eo ma mamm a zo bet kiriek ! —
Kanet gant Anna Salic, paourez koz. Plouaret, 1863.